**Bygningskultur Foreningen i Lyngby-Taarbæk**

Kongens Lyngby den 19. juni 2018

Nationalmuseet

Til direktør Rane Willerslev

Kopi til:

Kulturministeriet

Slots- og Kulturstyrelsen

Frilandsmuseet

Landsforeningen for Bygnings- og Landskabskultur

Kære Rane Willerslev.

Fra den lokale presse og fra medlemsside er Bygningskultur Foreningen i Lyngby- Taarbæk (BKF) blevet opmærksom på, at Nationalmuseet overvejer frasalg af flere boliger, der indgår i Brede Værk.

BKF er opmærksom på Nationalmuseets nuværende svære økonomiske situation, hvor institutionen er underlagt betydelige årlige besparelser.

BKF skal dog opfordre Nationalmuseet til at sikre, at Brede Værk, Brede Hovedbygning og de omkringliggende boliger kan fortsætte under Nationalmuseets fælles administration, faglige rådgivning og overvågning, og kyndige varetægt.

Brede Værk med tilhørende boliger har været en del af Nationalmuseet siden 1959. Her er tale om Danmarks største fredede industrianlæg, og de uerstattelige bygninger ved værket - med hver deres historie - indgår som en integreret del af det samlede kulturmiljø.

BKF finder, at det vil have stor kulturhistorisk betydning, at alle bygningerne i videst muligt omfang bevares autentisk og samlet. Hermed vil ikke kun industribygningerne i Brede Klædefabrik blive bevaret, men også en del af de bygninger, som klædefabrikkens medarbejdere boede i.

Efter BKF’s opfattelse vil en samlet istandsættelse og opretholdelse af dette enestående industrimiljø forbedre de fremtidige muligheder for at formidle viden om industriens udvikling og om de borgere, der deltog i udviklingen. En samlet bevaring kan fremme formidlingen af ”den tekniske og antropologiske fortælling” både om den tidlige industriudvikling og om det daværende dagligliv i Brede.

Samtidig ses der at være et stort potentiale i at anvende bygningerne kommercielt og mest muligt omkostningseffektivt.

BKF deltager gerne i en dialog med Nationalmuseet og eventuelt andre kulturinstitutioner om denne vigtige sag.

Venlig hilsen

Bente Kjøller

Formand